দেশের জলবায়ু সাতকড়া চাষের জন্য পুরোপুরি উপযোগী। সাতকড়া গাছে সাধারণত ফেব্রুয়ারি-মার্চ মাসে ফুল আসে এবং নভেম্বর থেকে ডিসেম্বর মাসের মধ্যে ফল পরিপক্বতা লাভ হয়। বর্তমানে ‘পাতলা’ ও ‘ছোলা’ নামে দুই প্রকারের সাতকড়া বাজারে পাওয়া যায়। এক গবেষণায় দেখা গেছে বংশবিস্তারের ক্ষেত্রে সাতকড়ার বীজ খুব যে একটা কার্যকর ভূমিকা পালন করে তা কিন্তু নয়। বিজ্ঞানীরা গবেষণা করে দেখেছেন যে জাম্বুরা গাছের ওপরে কলম করে সাতকড়ার চারা উৎপাদন করলে সে গাছ বৃদ্ধি ও সাতকড়ার ফলন ভালো হয়। সিলেটের জৈন্তায় অবস্থিত সাইট্রাস গবেষণা কেন্দ্রে এই ফল নিয়ে বেশ গবেষণা করা হয়েছে। তবে এ কথা বলে রাখা ভালো যে, কমলা চাষের মতো নিরবচ্ছিন্ন কোনো চাষপদ্ধতি না থাকার কারণে সাতকড়ার উৎপাদন সংক্রান্ত কোনো পরিসংখ্যান বা অন্যান্য তথ্যাবলি কৃষি সম্প্রসারণ অধিদপ্তরে যথেষ্ট নেই। একটি পরিপূর্ণ সাতকড়া গাছ মাটি থেকে প্রায় ২০ থেকে ২৫ ফুট লম্বা হয়, যা অনেকটা লেবুগাছ বা কমলা গাছের মতো। কাঁটাভরা সাতকড়া গাছে সাতকড়া ধরে প্রচুর। সাতকড়া কমলার কোয়ার মতো কেটে শুকিয়ে সংরক্ষণ করা যায় মাস থেকে বছর পর্যন্ত। প্রয়োজন অনুসারে যে কোন সময় সে কোয়া দিয়ে তরকারি রান্না করা যায় অনায়াসে। এতে স্বাদ বা গন্ধের কোনো ব্যতিক্রম বা কোনো সমস্যাও হয় না।